CELEX ID: 32011R0532
Publication Date: 2011-05-31

Document:
KOMISIJOS ĮGYVENDINIMO REGLAMENTAS (ES) Nr. 532/2011
2011 m. gegužės 31 d.
dėl leidimo naudoti robenidino hidrochloridą kaip veisimui skirtų triušių ir mėsinių triušių pašarų priedą (leidimo turėtojas - „Alpharma Belgium BVBA“), kuriuo iš dalies keičiami reglamentai (EB) Nr. 2430/1999 ir (EB) Nr. 1800/2004
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 9 straipsnio 2 dalį,
kadangi:
(1)
Reglamente (EB) Nr. 1831/2003 nustatyta, kad priedams gyvūnų mityboje naudoti reikia leidimo, ir nustatytas tokio leidimo suteikimo pagrindas ir tvarka. To reglamento 10 straipsnyje nustatyta, kad reikia iš naujo įvertinti priedus, kuriuos leista naudoti remiantis Tarybos direktyva 70/524/EEB (2).
(2)
Pagal Direktyvą 70/524/EEB Komisijos reglamentu (EB) Nr. 2430/1999 (3) dešimt metų leista naudoti robenidino hidrochloridą (CAS Nr. 25875-50-7) kaip veisimui skirtų triušių kokcidiostatą, o Komisijos reglamentu (EB) Nr. 1800/2004 (4) - kaip kalakutų, mėsinių viščiukų ir mėsinių triušių kokcidiostatą. Vėliau, vadovaujantis Reglamento (EB) Nr. 1831/2003 10 straipsnio 1 dalimi, šis priedas įtrauktas į Pašarų priedų registrą kaip esamas produktas.
(3)
Vadovaujantis Reglamento (EB) Nr. 1831/2003 10 straipsnio 2 dalimi ir to reglamento 7 straipsniu, pateiktas prašymas iš naujo įvertinti robenidino hidrochloridą kaip veisimui skirtų triušių ir mėsinių triušių pašarų priedą ir priskirti jį priedų kategorijai „kokcidiostatai ir histomonostatai“. Kartu su prašymu pateikti duomenys ir dokumentai, kurių reikalaujama pagal Reglamento (EB) Nr. 1831/2003 7 straipsnio 3 dalį.
(4)
Europos maisto saugos tarnyba (toliau - Tarnyba) 2011 m. kovo 7 d. priimtoje nuomonėje padarė išvadą, kad siūlomomis naudojimo sąlygomis robenidino hidrochloridas nedaro nepageidaujamo poveikio gyvūnų sveikatai, žmonių sveikatai arba aplinkai ir kad priedas veiksmingai užkerta kelią veisimui skirtų triušių ir mėsinių triušių kokcidiozei (5). Be to, ji patvirtino pašarų priedo pašaruose analizės metodo taikymo ataskaitą, kurią pateikė Reglamentu (EB) Nr. 1831/2003 įsteigta Bendrijos etaloninė pašarų priedų laboratorija.
(5)
Atlikus robenidino hidrochlorido vertinimą nustatyta, kad Reglamento (EB) Nr. 1831/2003 5 straipsnyje nustatytos leidimo suteikimo sąlygos yra įvykdytos. Todėl reikėtų leisti naudoti šį preparatą, kaip nurodyta šio reglamento priede.
(6)
Suteikus naują leidimą pagal šį reglamentą, reikėtų išbraukti veisimui skirtų triušių pašarų priedo robenidino hidrochlorido įrašą Reglamente (EB) Nr. 2430/1999.
(7)
Be to, suteikus šį naują leidimą robenidino hidrochlorido įrašą Reglamento (EB) Nr. 1800/2004 priede reikėtų iš dalies keisti.
(8)
Kadangi leidimo suteikimo sąlygų pakeitimai nėra susiję su sauga, tikslinga numatyti pereinamąjį laikotarpį, per kurį būtų išnaudotos turimos premiksų ir kombinuotųjų pašarų, kuriuose yra šio preparato, atsargos veisimui skirtiems triušiams, kaip nustatyta Reglamentu (EB) Nr. 2430/1999 ir mėsiniams triušiams, kaip nustatyta Reglamentu (EB) Nr. 1800/2004.
(9)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
I priede nurodytą preparatą, priklausantį priedų kategorijai „kokcidiostatai ir histomonostatai“, leidžiama naudoti kaip priedą gyvūnų mityboje tame priede nustatytomis sąlygomis.
2 straipsnis
Reglamento (EB) Nr. 2430/1999 I priedo įrašas pagal priedo registracijos numerį E 758, dėl robenidino hidrochlorido naudojimo veisimui skirtiems triušiams, išbraukiamas.
3 straipsnis
Reglamento (EB) Nr. 1800/2004 priedas iš dalies keičiamas pagal šio reglamento II priedą.
4 straipsnis
Premiksai ir kombinuotieji pašarai, paženklinti pagal Direktyvą 70/524/EEB ir sudėtyje turintys robenidino hidrochlorido, leidžiamo pagal Reglamentą (EB) Nr. 2430/1999 naudoti veisimui skirtiems triušiams ir Reglamentą (EB) Nr. 1800/2004 naudoti mėsiniams triušiams, gali būti toliau tiekiami rinkai ir naudojami, kol baigsis turimos atsargos.
5 straipsnis
Šis reglamentas įsigalioja dvidešimtąją dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2011 m. gegužės 31 d.

EuroVoc Classification:
Level 1: 100149
100147
100157
100156
Level 2: 100259
100215
100250
100196
Level 3: 13
711
6052
1415
2711
All Descriptors: 1585
5451
5734
6052
6322
768